Document ID: 32013R0072

REGULAMENTUL DE PUNERE ÎN APLICARE (UE) NR. 72/2013 AL COMISIEI
din 25 ianuarie 2013
de modificare a Regulamentelor (CE) nr. 180/2008 și (CE) nr. 737/2008 în ceea ce privește perioada de desemnare a anumitor laboratoare ca laboratoare de referință ale UE
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 55 alineatul (1),
având în vedere Directiva 2009/156/CE a Consiliului din 30 noiembrie 2009 privind condițiile de sănătate animală care reglementează circulația și importul de ecvidee provenind din țări terțe (2), în special articolul 19 litera (d),
întrucât:
(1)
Prin Regulamentul (CE) nr. 180/2008 al Comisiei din 28 februarie 2008 cu privire la Laboratorul comunitar de referință pentru boli ale ecvideelor altele decât pesta cabalină africană și de modificare a anexei VII la Regulamentul (CE) nr. 882/2004 al Parlamentului European și al Consiliului (3), Comisia a desemnat ANSES cu laboratoarele sale pentru sănătatea animală și bolile ecvideelor, din Franța, ca laborator de referință al UE pentru boli ale ecvideelor altele decât pesta cabalină africană pentru o perioadă de cinci ani, începând de la 1 iulie 2008, și a stabilit funcțiile, sarcinile și procedurile acestuia referitoare la colaborarea cu laboratoarele responsabile cu diagnosticarea bolilor infecțioase ale ecvideelor în statele membre.
(2)
Prin Regulamentul (CE) nr. 737/2008 al Comisiei din 28 iulie 2008 de desemnare a laboratoarelor comunitare de referință pentru boli ale crustaceelor, rabie și tuberculoză bovină, de stabilire a responsabilităților suplimentare și a sarcinilor atribuite laboratoarelor comunitare de referință în privința rabiei și a tuberculozei bovine și de modificare a anexei VII la Regulamentul (CE) nr. 882/2004 al Parlamentului European și al Consiliului (4), Comisia a desemnat Centre for Environment, Fisheries & Aquaculture Science (Cefas), Weymouth Laboratory, din Regatul Unit, ca laborator de referință al UE pentru boli ale crustaceelor pentru o perioadă de cinci ani, începând de la 1 iulie 2008.
(3)
Pentru a asigura un nivel înalt de calitate și uniformitate a rezultatelor analitice și a diagnosticelor în Uniune, este important ca laboratoarele de referință ale UE desemnate pentru boli ale ecvideelor altele decât pesta cabalină africană și pentru boli ale crustaceelor să continue să își desfășoare activitatea pentru o perioadă de cinci ani suplimentară.
(4)
Prin urmare, perioada pentru care aceste laboratoare au fost desemnate ca laboratoare de referință ale UE ar trebui să fie extinsă.
(5)
După intrarea în vigoare a Tratatului de la Lisabona, laboratoarele incluse în lista din Regulamentul (CE) nr. 737/2008, denumite anterior „laboratoare comunitare de referință”, ar trebui denumite „laboratoare de referință ale Uniunii Europene (UE)”.
(6)
Prin urmare, Regulamentele (CE) nr. 180/2008 și (CE) nr. 737/2008 ar trebui modificate în consecință.
(7)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
La articolul 1 alineatul (1) din Regulamentul (CE) nr. 180/2008, data de „30 iunie 2013” se înlocuiește cu „30 iunie 2018”.
Articolul 2
Articolul 1 din Regulamentul (CE) nr. 737/2008 se înlocuiește cu următorul text:
„Articolul 1
The Centre for Environment, Fisheries & Aquaculture Science (Cefas), Weymouth Laboratory, din Regatul Unit, este desemnat ca laborator de referință al UE pentru boli ale crustaceelor pentru perioada 1 iulie 2008-30 iunie 2018.”
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 ianuarie 2013.

Labels: 7
18
6